มีมาตรการกำกับดูแลอาหารและขนม ผสมกัญชา กัญชง อย่างเคร่งครัด
เภสัชกร วีระชัย นลวชัย รองเลขาธิการคณะกรรมการอาหารและยา เปิดเผยว่าตามที่มีข้อห่วงใยเรื่องอาหารและขนมผสมกัญชา กัญชง เกรงเด็กจะซื้อไปบริโภค สำนักงานคณะกรรมการอาหารและยา (อย.) มีมาตรการในการกำกับดูแลอย่างเคร่งครัด โดยออกประกาศกระทรวงสาธารณสุข กำกับดูแลอาหารที่มีส่วนผสมกัญชา กัญชง ให้มีคุณภาพมาตรฐาน คำนึงถึงข้อมูลความปลอดภัยตามหลักวิชาการ มีการกำกับดูแลให้ผลิตภัณฑ์อาหารใส่กัญชา กัญชง ได้รับ อย. ถูกต้อง กำหนดให้ฉลากผลิตภัณฑ์แสดง ข้อแนะนำการบริโภคเพื่อความปลอดภัย "ไม่ควรบริโภคเกินวันละ 2 หน่วยบรรจุ" และแสดงข้อความคำเตือนที่เห็นได้ชัดเจนบนฉลากผลิตภัณฑ์อาหารที่มีส่วนผสมของกัญชา กัญชง ได้แก่ “เด็ก สตรีมีครรภ์และสตรีให้นมบุตร ไม่ควรรับประทาน” “หากมีอาการผิดปกติ ควรหยุดรับประทานทันที” “ผู้ที่แพ้หรือไวต่อสาร THC หรือ CBD ควรระวังในการรับประทาน” และ “อาจทำให้ง่วงซึมได้ ควรหลีกเลี่ยงการขับขี่ยานพาหนะ หรือทำงานเกี่ยวกับเครื่องจักรกล” ผลิตภัณฑ์ที่ได้รับอนุญาตต้องมีความปลอดภัย มีผลวิเคราะห์ยืนยันปริมาณ THC ไม่เกินที่กฎหมายกำหนด มีมาตรการกำกับดูแลสถานที่ผลิตและคุณภาพมาตรฐานอาหาร มีมาตรการเฝ้าระวังอาหารที่มีส่วนผสมของกัญชา กัญชง ในท้องตลาดทุกช่องทางการจำหน่ายและเก็บตัวอย่างผลิตภัณฑ์อาหารส่งตรวจวิเคราะห์ปริมาณ THC/CBD และคุณภาพมาตรฐานอื่น ที่กรมวิทยาศาสตร์การแพทย์ หากพบไม่ได้คุณภาพมาตรฐานก็จะดำเนินการตามกฎหมายอย่างเข้มงวดส่วนกรณีมีข่าวเด็กรับประทานขนมมีส่วนผสมกัญชา กัญชง แล้วเกิดอาการไม่พึงประสงค์  สังคมมีข้อห่วงใยในการเข้าถึงอาหารและขนมที่มีส่วนผสมของกัญชา กัญชง ของเด็กและเยาวชนนั้น อย. ได้จัดประชุมผู้ประกอบการค้าปลีกเพื่อขอความร่วมมือ ร้านค้า ร้านสะดวกซื้อ ห้างสรรพสินค้า ในการจัดวางอาหารและขนมที่มีส่วนผสมของกัญชา กัญชง ให้เหมาะสม โดยแยกอาหารผสมกัญชา กัญชง จัดวางเป็นกลุ่มเฉพาะ จัดวางให้ลดการหยิบสินค้าเอง และมีป้ายชัดเจนว่า “งดจำหน่ายกับผู้ที่มีอายุต่ำกว่า 20 ปี” พร้อมกำชับขอความร่วมมือผู้ประกอบการไม่ให้จำหน่ายให้กับผู้บริโภคที่มีอายุต่ำกว่า 20 ปี ขณะที่ ผู้บริโภคควรปฏิบัติตามคำแนะนำในการบริโภคและข้อความคำเตือนที่แสดงบนฉลาก พ่อ แม่ ผู้ปกครอง ไม่ควรซื้ออาหารใส่กัญชา กัญชง ให้บุตรหลานอายุต่ำกว่า 20 ปี รับประทาน